Lehtikuva/Laura Ukkonen

Työntekijöiden vaatimukset eivät ole todellinen syy sopimuskierroksen kriisiytymiselle.

Elinkeinoasioiden päällikkö Lauri Muranen SAK:sta kertoo blogissaan käyneensä tarkastamassa Eurostatin sivuilta, miten Suomen palkkataso vertautuu kilpailijamaiden palkkoihin. Syy tähän käyntiin kyseisillä sivuilla oli työehtoneuvottelut ja työnantajien niissä esittämät poikkeuksellisen tiukat vaatimukset, joita Eteläranta perustelee huolella sillä, että Suomen palkkataso ja kustannuskilpailukyky karkaavat käsistä.

Muraselle selvisi Eurostatin keräämistä tiedoista, että teollisuudessa työvoimakustannukset olivat vuoden 2018 tietojen mukaan Suomessa selkeästi alhaisemmat kuin kilpailijamaissa.

Keskimääräiset työvoimakustannukset olivat viime vuonna Norjassa 56,10 euroa tunnissa, Tanskassa 45,60, Ruotsissa 40,90, Saksassa 40,20 ja Suomessa 36,80 euroa tunnissa.

Yritysten voitot kasvaneet

”Myös valtio on osaltaan tukenut työnantajan näkökulmasta suotuisaa kehitystä koko 2010-luvun”, Muranen muistuttaa ja viittaa STTK:n pääekonomisti Patrizio Lainàn laskelmiin, joista käy ilmi, että tämän vuosikymmenen aikana työnantajat ovat hyötyneet maksutaakkansa kevenemisestä yhteensä 22 miljardilla eurolla. Yhteisöveron lasku, kela-maksun poisto, kiky-tunnit ja sosiaalivakuutusmaksujen alennukset vähentävät tänäkin vuonna työnantajan maksuja 4,6 miljardilla eurolla verrattuna vuoteen 2009.

”Valtion höveliys ja työntekijöiden palkkamaltti ovatkin näkyneet yritysten voitoissa, jotka ovat kasvaneet 35 prosenttia viimeisen kymmenen vuoden aikana”, Muranen toteaa.

Työtaistelu uhkaa

Hän jatkaa, että hyvin menestyvät yritykset ovat toki koko Suomen etu. Mutta edellä esitettyjen tosiasioiden valossa on Murasen mukaan vaikea uskoa, että työntekijöiden vaatimukset olisivat se todellinen syy sopimuskierroksen kriisiytymiselle. Siitä merkkejä parhaillaan teollisuudessa, jossa kiista voi eskaloitua työtaisteluksi.

Teollisuuden kiistasta Muranen toteaa, että siinä ei voi olla kyse Teollisuusliiton haluttomuudesta neuvotella, sillä työnantajapuoli on esittänyt tiukkoja vaatimuksiaan, kuten kiky-tuntien säilyttäminen ilman korvausta ja sairausajan palkan leikkaaminen, myös muun muassa ammattiliitto Pron ja Journalistiliiton kanssa käydyissä neuvotteluissa.